***I Was Moved by the Winds of the Past***

Slike koje predstavljam na ovoj izložbi zamišljene su kao presjek posljednje četiri godine intenzivnog slikarstva i eksperimentiranja. Različitih formata i tematika, platna uvijek sadrže nekakvu auru melankolije i romanticizma, ljudska figura je prisutna u tragovima, dok pejzaž i mutni kolorit kao i minuciozna obrada slikarske površine dolaze u prvi plan. Slike koje na mene ostave dojam, dekontekstualiziram i stavljam u nove situacije. Rezultati su često poražavajući i frustracije koje nastaju uslijed toga ponekad dovedu do totalnog uništenja rada, ali i do novih spoznaja. Pokušavam uvijek održati dozu intuitivnosti i spontanosti s obzirom na to da cijeli proces ovisi o tome. Iako se možda na prvi pogled ne bi reklo, nikada ništa nije planski određeno, već se u nastajanju konstantno mijenja. Inspiraciju crpim iz različitih izvora, naročito iz rane gotičke literature, znanstvene fantastike 40-ih i 50-ih godina, arhivskih fotografija, znanstvenih ilustracija. Nadam se da moji radovi odišu nekim drugim vremenom, misterioznim i usamljenim, u kojemu su ljudi gledali iznad horizonta.